पाएं अपने शहर की ताज़ा ख़बरें और फ्री ई-पेपरडाउनलोड करें
प्रशासन ने सभी विभागों के कर्मचारियों की ड्यूटी कोरोना सर्वे में लगा दी है। इसके पहले केवल स्वास्थ्य विभाग और महिला बाल विकास विभाग के कर्मचारी ड्यूटी में लगे हुए थे। प्रशासन ने पिछले दिनों शिक्षकों को सर्वे के लिए मौखिक आदेश दिए थे। बाद में इसके लिखित आदेश भी जारी कर दिए गए। ड्यूटी पर लगे शिक्षकों ने खुद के वैक्सीनेशन की मांग प्रशासन से की है। असल में ज्यादातर शिक्षक 45 वर्ष से कम उम्र के होने की वजह से अभी तक वैक्सीनेशन नहीं करवा सके हैं। इधर 1 मई से 18 से 44 वर्ष के बीच वाले लोगों का होने वाला वैक्सीनेशन भी आगे खिसका दिया गया है। ऐसे में अपनी सुरक्षा को लेकर चिंतित शासकीय शिक्षकों का कहना है कि उनकी अलग से सूची बनाकर प्रशासन उनका वैक्सीनेशन करवाए।
ताकि वे अपने परिजनों की सुरक्षा को लेकर निश्चिंत हो सकें। पिछले दिनों से जारी संक्रमण में पूरे प्रदेश में बड़ी संख्या में शिक्षकों की मृत्यु की खबरों से भी कोरोना में लगे शिक्षक और उनके परिजन चिंतित हैं। इधर प्रशासन ने कड़े निर्देश जारी किए हैं कि जो भी कर्मचारी कोरोना सर्वे की ड्यूटी में लापरवाही करेंगे उन पर महामारी अधिनियम के अंतर्गत कार्यवाही की जाएगी। शिक्षकों को ग्रामीण क्षेत्रों में प्रतिदिन कोरोना के लक्षण वाले लोगों की जानकारी अपने सेक्टर प्रभारी को देनी है। जो दोपहर 2 बजे इसे जनपद सीईओ को देंगे। जहां से एग्ज़ाई जानकारी जिला पंचायत सीईओ को भेजी जाएगी।
सर्वे के दौरान फॉर्मेट में भरी जा रही है जानकारी
पचोर| कोरोना को खत्म करने के लिए स्वास्थ्य विभाग के साथ-साथ अब शिक्षा विभाग और महिला बाल विकास विभाग के कर्मचारी भी मैदान में आ गए हैं। प्रशासनिक आदेश के बाद यह सभी कर्मचारी अब नगर और गांव के वार्ड में ड्यूटी कर रहे हैं। बीएलओ, आंगनबाड़ी कार्यकर्ता और शिक्षक स्थानीय लोगों के घरों में पहुंचकर जानकारी ले रहे हैं कि किसी को बुखार, खांसी या सांस लेने में परेशानी तो नहीं है। अगर है तो कितने दिनों से। बाहर से कोई व्यक्ति घर पर रहने के लिए आया है क्या। इन सभी प्रश्नों के उत्तर शासकीय फॉर्मेट में भरे जा रहे हैं। उधर पायली गांव में कोरोना संक्रमित की पुष्टि के बाद प्रशासन की ओर से सैनिटाइजर की व्यवस्था की गई। इसके अलावा नगरीय क्षेत्र में वार्ड 15 में शनिवार को स्वास्थ्य सर्वे शुरू किया गया। जिसमें वार्ड की आंगनबाड़ी कार्यकर्ता रंजना नामदेव, अस्मा सैफी, लक्ष्मी मालवीय और बंटी सांखला शामिल हुईं। इस दौरान 150 से अधिक घरों में सर्वे किया गया।
वैक्सीनेशन प्रक्रिया आगे खिसकने शिक्षकों में बढ़ रही है चिंता
सभी से आग्रह-घरों में रहकर सहयोग करें
सभी से अनुरोध है कि बेवजह बाहर ना निकलें। अगर लोग घरों के अंदर रहेंगे तो यही हमारे लिए सबसे बड़ा सहयोग होगा। अगर तबीयत खराब होती है तो तुरंत आकर जांच करवाएं। घबराए नहीं। कोरोना हो भी जाता है तो उसके बाद इलाज से ठीक भी हो जाते हैं। लेकिन कोरोना संक्रमण की चेन तोड़ने में नागरिकों को प्रशासन का सहयोग करना होगा। तभी स्थिति काबू में आएगी।
डॉ गौरव त्रिपाठी, बीएमओ, नरसिंहगढ़।
वैक्सीनेशन केंद्र की जगह बदली
वैक्सीनेशन केंद्र सिविल मेहताब अस्पताल से हटाकर मेले वाले बाग के शासकीय छात्रावास में कर दिया गया है। पिछले दिनों नागरिकों ने इसकी मांग की थी। सामाजिक कार्यकर्ता सोनू वैष्णव ने इस मुद्दे को प्रमुख रूप से उठाया था। सभी की आपत्ति यह थी कि अस्पताल में कोरोना संक्रमित भी बड़ी संख्या में होते हैं। जिसकी वजह से वैक्सीनेशन करवाने के लिए पहुंचने वालों के भी संक्रमित होने की पूरी पूरी आशंका बनी रहती है। इसके बाद वैक्सीनेशन केंद्र को अस्पताल से हटा दिया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva zho_Hant eng_Latn